A Tanács határozata
(1997. július 22.)
a 3254/91/EGK rendelet 3. cikke (1) bekezdésének második albekezdésében és a 35/97/EK bizottsági rendelet 1. cikke (1) bekezdésének a) pontjában említett listáról
(97/602/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a Bizottság javaslatára,
tekintettel a lábfogó csapóvasak Közösségen belüli használatának tilalmáról, valamint a lábfogó csapóvasakkal, vagy a kíméletes csapdázási szabványoknak nem megfelelő módszerekkel való elejtést alkalmazó országokból származó egyes vadon élő állatfajok prémjének és belőlük előállított áruknak a Közösségbe történő behozatala tilalmáról szóló, 1991. november 4-i 3254/91/EGK rendeletre [1], és különösen annak 3. cikke (1) bekezdésére,
mivel a 3254/91/EGK tanácsi rendelet hatálya alá tartozó prémekre és árukra vonatkozó tanúsítványok kiállítását szabályozó rendelkezések megállapításáról szóló, 1997. január 10-i 35/97/EK bizottsági rendelet [2], és különösen annak 1. cikke (1) bekezdésének (a) pontja csak az e határozat mellékletében szereplő jegyzékben feltüntetett országokból származó nem fogságban született és nevelkedett állatok prémjének behozatalára vonatkozik;
mivel az említett jegyzéket a Bizottság által, a 3254/91/EGK rendelet I. mellékletében említett fajok ismert elterjedési területén belüli országoktól kért információk alapján állították össze;
mivel a Kíméletes Csapdázási Szabványokról Szóló Nemzetközi Megállapodást jóváhagyásra megküldték a Tanácsnak; mivel célszerű tartózkodni olyan cselekedetektől, amik sértenék a megállapodás célkitűzését és célját; mivel a jegyzék ezért a megállapodást parafáló országokat tartalmazza;
mivel többek között további harmadik országoknak, a Kíméletes Csapdázási Szabványokról Szóló Nemzetközi Megállapodáshoz való csatlakozásától, vagy a 3254/91/EGK rendelet 3. cikke (1) bekezdésének hatálya alá tartozó bármely más helyzettől függően, e határozat csak átmeneti jellegű lehet; mivel annak érdekében, hogy a prémek és a prémből készült termékek kereskedelmét ne akadályozzák, az új helyzeteknek megfelelően az előbb említett jegyzéket azonnal módosítani kell;
mivel a 3254/91/EGK rendelet 5. cikkében említett, és 1996. december 20-án írásos eljárásban konzultált bizottság nem adott kedvező véleményt a feljogosított országok jegyzékét meghatározó bizottsági határozat tervezetéről,
ELFOGADTA EZT A HATÁROZATOT:
1. cikk
A 3254/91/EGK rendelet 3. cikke (1) bekezdésének első albekezdésében megállapított, és a 35/97/EK bizottsági rendelet 1. cikke (1) bekezdésének (a) pontjában említett feltételek legalább egyikének megfelelő országok jegyzékét az e határozat melléklete tartalmazza, az érintett fajokkal együtt.
2. cikk
Ez a határozat az Európai Közösségek Hivatalos Lapjában való kihirdetése napján lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 1997. július 22-én.